Jabuli 27
Rwot aye ceŋ mera ki lalarra
1Rwot aye ceŋ mera ki lalarra; abilworo aŋa?
Rwot gwoka-ki igin marac ducu:
pi meno abibedo ki lworo it, kom aŋa
2Ka lutim maraco gipote i koma ma gitemo neka woko,
ma giloko lok maraco me kwot i koma,
gin lukworra ki lumonena, gibicato ci gipoto woko piny.
3Kadi dul mony mo ruma woko dyere,
pe abibedo ki lworo i cwinya; kadi gier lweny i koma,
pud abibedo ki gen aye i kom Rwot.
4Onoŋo alego Rwot pi jami acel,
abiyenyo en jami acel-li keken, ni,
myero abed i ot pa Rwot pi kare me kwona ducu
wek abed ka neno ber pa Rwot,
dok apeny doge ki i ode.
5En bikana i ode, dok gwoka, i kare me can;
biuma woko i kemane,
dok biketa acuŋ malo i kom got.
6Pi meno abiloyo lukworra woko ducu
ma giruma woko dyere-ni;
dok abi tyero gitum i kema pa Rwot kun adaŋŋe ki yomcwiny madwoŋ;
abiwero wer kun apako Rwot
ki dwan mamit.
7Winya, ai Rwot, ka akok boti matek nyut berri bota dok igam doga!
8Iwaco ni, “Bin bota.”
Agamo ki i cwinya kun awacci ni,
“Abibino boti, ai Rwot.”
9Pe ikanne woko ki bota.
Pe iryem laticci woko ki kiniga; in aye ibedo lakonya.
Pe ibola woko, dok pe ibwota, ai Lubaŋa lalarra!
10Wora ki maa dok gubwota woko,
ento Rwot gire bigwoka.
11Pwonya wek aŋe yoni, ai Rwot,
tela awot i yo ma opirre maber,
wek lukworra pe guliba.
12Pe imiya bot lumonena;
pien lucaden ma lugoba gucuŋ ka loko lok gobagoba i koma,
ma giloko lokke ducu ki gero.
13Aye ni abineno ber pa Rwot
ma pud abedo i kin jo makwo i lobo.
14Kur Rwot; bed matek, dok ibed ki tekcwiny; iyo, kur Rwot!